इस उम्मीद को केन्द्र में रखते हुए भारत की मौजूदा पाक नीति कहती है कि भारत की कोशिश है कि वह सभी मुद्दों को बातचीत के रास्ते हल करे. इस बातचीत में इन दो देशों के अलावा किसी अन्य की कोई भूमिका नहीं है. और इस बातचीत के लिए बेहद अहम है कि आतंकवाद से मुंह मोड़ लिया जाए क्योंकि आतंकवाद को पनाह देना और आपसी रिश्तों को मजबूत करने की कवायद एक साथ नहीं की जा सकती है. इस बातचीत को शुरू करने के लिए ऐसा माहौल तैयार करने की जरूरत है जहां आतंकवाद और हिंसा का साया मौजूद न हो.